***Тэкст дыктанта для правядзення ўступных іспытаў***

***па беларускай мове ў кадэцкае вучылішча***

***10 клас***

**Помню тую вясну**

Помню тую першую гарадскую вясну ў сваім жыцці. Неспадзявана абрушылася яна на горад яркім і шчодрым сонцам, дружнымі капяжамі, нязнанай дагэтуль ажыўленасцю гарадскіх вуліц, вясёлым звонам трамваяў.

Тою вясною неяк асабліва рана зацвілі ландышы. Яшчэ не паспела як след раскрыцца клейкая маладая лістота на дрэвах, яшчэ ў скверах і парках не ўкрыла зямлю трава, а ўжо бабулі, што зусім нядаўна прадавалі пралескі, стаялі, трымаючы ў руках далікатныя букецікі ландышаў.

Якраз тою парою адкрылася ў Палацы мастацтваў выстаўка. Добра памятаю гэта, бо ўпершыню зайшла туды з духмяным белым букецікам. Я часта туліла яго да твару, адчуваючы незвычайна тонкі водар гэтых мілых кветак.

Мне ў той дзень падабалася ўсё: і цнатліва-чыстыя кветкі, і вясновы сонечны дзень, і вясёлыя, узбуджаныя твары людзей. Я перажывала высокае, ні з чым не параўнальнае ўзрушэнне. Здаецца, я ўпершыню была так моцна захоплена, зачаравана мастацтвам. (140 слоў)

*Паводле Х. Лялько*