***Тэкст дыктанта для правядзення ўступных іспытаў***

***па беларускай мове ў кадэцкае вучылішча***

*8 клас*

Маці

Пахла сасновай смалой і спелымі суніцамі. У засені дрэў паветра моцна нагрэлася, а таму мяне пацягнула да вады.

Непадалёку праз зялёную заслону праглядалася невялікае лясное возера. Я ўзяў кірунак на яго і пайшоў берагам. Увагу прыцягнула птушка, якая з крыкам насілася ў паветры.

Дзіўныя паводзіны качкі мяне зацікавілі. Хаваючыся ў прыбярэжных кустах, набліжаюся да яе. І нечакана чую, што ў чароце штосьці шалпоціцца. Качка якраз лётае над гэтым месцам. Праз некалькі хвілін стала зразумела. З чароту паказалася лісіца.

Не выходзячы з кустоў, я свіснуў. Лісіца пабегла прэч.

Качка пакружылася ў паветры і апусцілася на ваду. Праз хвілін дзесяць яна паплыла да берага. За ёю дружна цягнулася чародка пушыстых качанят. (110 сл.)

*Паводле І. Сіляўкі*