***Тэкст дыктанта для правядзення ўступных іспытаў***

***па беларускай мове ў кадэцкае вучылішча***

***9 клас***

**Родныя далі**

Палессе засталося дзесьці ззаду. Другая краіна, другія малюнкі. Месцамі рассцілаліся прасторныя даліны рэчак, а самі рэчкі пакручастымі завітушкамі вельмі прыгожа вырысоўваліся ў сваіх высокіх беражках.

Над гэтымі далінамі ўзнімаліся роўненька акругленыя скаты ўзгоркаў, аздобленыя пяшчотнаю зеленню маладой ярыны. На маладых аксамітных усходах палёў, на прыдарожнай траве, нібы тыя брыльянты, буйніліся багатыя росы. Выступалі цёмна-сінія сцены высокіх лясоў, прыгожа раскіданых на гэтых бясконцых прасторах зямлі. І нейкая радасць жыцця была разліта ў прыродзе. Пульс гэтай жыццярадаснасці біўся ў кожным моманце часу, у кожным куточку гэтых вясёлых прастораў. На полі сям-там паказваліся палешукі-адзіночкі з сохамі і плугамі. У прасторах надзем’я замільгалі вольныя птушкі. Вось побач з цягніком ляціць варона, нібы ёй хочацца паспрачацца ў быстрыні з ім. Ляціць доўга, паволі адстае, зварочвае кудысьці ўбок і знікае.(126 сл.)

*Паводле Я. Коласа*